Долбоор

**Бишкек шаарынын мэриясынын токтому**

**Бишкек шаарынын калкы үчүн сууну керектөө,**

**сууну агызып чыгаруу (канализация)**

**ченемдерин бекитүү жөнүндө**

Ичүүчү сууну керектөөнү жана сууну агызып чыгарууну (канализация) эсепке алууну системалаштыруу, «Ичүүчү суу жөнүндө» Кыргыз Республикасынын Мыйзамынын 3 жана 5-беренелерине, «Жергиликтүү мамлекеттик администрация жана жергиликтүү өз алдынча башкаруу органдары жөнүндө» Кыргыз Республикасынын Мыйзамынын 44-беренесине, «Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 8-беренесине, Бишкек шаардык кеңешинин 2024-жылдын 25-апрелиндеги № 124 «**Пилоттук режимде Бишкек шаарында административдик-аймактык реформа жүргүзүүнүн алкагында ыйгарым укуктарды өткөрүп берүү жөнүндө**» токтомуна ылайык токтом кылам:

1. Шаардык канализацияга ысык сууну агызууну эске алуу менен шаардык суу жабдуу системасына кошулган турак үйлөрдөгү ичүүчү сууну чыгымдоо жана сууну агызып чыгаруу (канализация) ченемдери 1 тиркемеге ылайык бекитилсин.

 2. Төмөнкүлөр белгиленсин:

1) керектелген ичүүчү суунун көлөмү жеке суу ченөөчү приборлордун (суу ченегичтер) көрсөткүчтөрү боюнча аныкталат. Ичүүчү сууга жеке суу ченөөчү приборлор (суу ченегичтер) орнотулбаган учурда керектелген суунун көлөмү 1-тиркемеге ылайык ченемдер боюнча аныкталат;

2) сууну агызып чыгаруунун (канализация) көлөмү ичүүчү жана ысык сууга орнотулган жеке суу ченөөчү приборлордун (суу ченегичтер) көрсөткүчтөрү боюнча аныкталат. Ичүүчү жана ысык сууга жеке суу ченөөчү приборлору (суу ченегичтер) орнотулбаган учурда сууну агызып чыгаруунун (канализация) көлөмү 1-тиркемеге ылайык ченемдер боюнча аныкталат.

3.  «Бишкексууканал» муниципалдык ишканасы турак үйлөрүндө жеке суу ченөөчү приборлору (суу ченегичтер) жок калктан ичүүчү суу жана сууну агызып чыгаруу (канализация) үчүн акы төлөөнү суу керектөөнүн жана сууну агызып чыгаруунун (канализация) бекитилген ченемдери боюнча 1-тиркемеге ылайык жүргүзсүн.

4. Ушул токтом каттоодон өткөрүлсүн жана Кыргыз Республикасынын ченемдик-укуктук актыларынын мамлекеттик реестрине киргизүү үчүн Кыргыз Республикасынын Юстиция министрлигине жөнөтүлсүн.

5.  Ушул токтом Бишкек шаарынын мэриясынын сайтында расмий жарыяланууга тийиш жана кол тамга коюлган күндөн тартып күчүнө кирет.

6. Ушул токтомдун аткарылышын контролдоо Бишкек шаарынын мэриясынын борбордук аппаратынын уюштуруу-контролдоо иштери башкармалыгына жүктөлсүн.

**Мэр**